NOK หวังปี 58 พลิกมีกำไรราว 600 ลบ.แต่รับแข่งตัดราคากระทบมาร์จิ้นร่วง
NOK หวังปี 58 พลิกมีกำไรราว 600 ลบ.แต่รับแข่งตัดราคากระทบมาร์จิ้นร่วง
26 มี.ค. 2558

นายพาที สารสิน ประธานเจ้าหน้าที่บริหาร บริษัท นกแอร์ จำกัด (มหาชน) หรือ NOK เปิดเผยว่า บริษัทวางเป้าหมายปีนี้จะพลิกกลับมามีกำไรประมาณ 600 ล้านบาท จากปีก่อนขาดทุน 471.66 ล้านบาท โดยคาดว่ารายได้จะเติบโตประมาณ 12% ตามปริมาณที่นั่งเพิ่มขึ้นจากการรับมอบเครื่องบินใหม่ปีนี้ 4 ลำ และคาดว่าจำนวนผู้โดยสารจะเพิ่มขึ้นมาเป็นกว่า 9 ล้านคนจากปีก่อนอยู่ที่ 7.6 ล้านคน ขณะที่อัตราบรรทุกผู้โดยสาร(Cabin Factor)ในปีนี้คาดเฉลี่ยอยู่ที่ 80%
ในไตรมาส 1/58 คาดว่า Cabin Factor เฉลี่ยที่ 85% เป็นไปตามฤดูกาล แต่เนื่องจากมีการแข่งขันกันมาและมีการตัดราคาต่อเนื่องจากปีก่อนส่งผลให้อัตรากำไร(มาร์จิ้น)ของบริษัทปรับตัวลง 5% มาที่ 12-13% จากปี 56 อยู่ที่ 17% และคาดว่ามาร์จิ้นทั้งปีจะอยู่ที่ประมาณ 12-13%
นอกจากนี้ ในปีนี้สายการบินต่างๆ มีการสั่งเครื่องบินใหม่เข้ามามาก แต่จำนวนผู้โดยสารไม่ได้เติบโตทันกับจำนวนเครื่องบินที่เพิ่มขึ้น เพราะภาวะเศรษฐกิจไม่ได้ดีอย่างที่คาดหวังไว้
ทั้งนี้ สายการบินนกแอร์ได้รับมอบเครื่องบินใหม่จำนวน 6 ลำ หรือเท่ากับเพิ่มปริมาณที่นั่ง 40% และในปีนี้รับมอบเพิ่มเครื่องบินใหม่อีก 4 ลำ เท่ากับปริมาณที่นั่งเพิ่มมากกว่า 10% โดยจะรับมอบในเดือน ก.ย.นี้ 2 ลำ เป็นเครื่อง 737-800 และอีก 2 ลำเป็นเครื่อง Q400 ทำให้สิ้นปี 58 สายการบินนกแอร์จะมีฝูงบินจำนวน 24 ลำ
ส่วนกรณีที่เครื่องบินของสายการบินนกแอร์เกิดเหตุกระจกแตกระหว่างลงจอดที่นครศรีธรรมราชนั้น นายพาที กล่าวว่า เป็นเพียงเหตุการณ์กระจกร้าวไม่ถึงกับแตก ซึ่งเป็นเรื่องปกติของสายการบินที่เกิดเหตุการณ์เช่นนี้ เพราะมีโอกาสเจอแรงกดดันอากาศข้างนอก และขณะนี้ได้เปลี่ยนกระจกใหม่แล้วก็นำกลับมาทำการบินได้เหมือนเดิม อย่างไรก็ดี ที่ผ่านมาตลอด 10 ปีของสายการบินนกแอร์ก็เคยเกิดเหตุการณ์เช่นนี้ แต่ไม่ได้เป็นข่าว
 
               